Veðurstofa Íslands hefur gefið út rauða viðvörun fyrir morgundaginn vegna norðan ofsaveðurs og stórhríðar á Ströndum og Norðurlandi vestra . Rauða viðvörunin gildir frá 17:00 á morgun til klukkan 01:00 aðra nótt . „ Spáð er norðan ofsaveðri eða fárviðri ( 25 til 33 m / s ) með mikilli snjókomu og skafrenningi . Búast má við víðtækum samgöngutruflunum og tjóni og / eða slysum ef aðgát er ekki höfð . Ekkert ferðaveður er á meðan viðvörunin er í gildi . Búast má við hækkandi sjávarstöðu vegna áhlaðanda , allt að 10 m. ölduhæð og líkur á að smábátar geta laskast eða losnað frá bryggju . Fólki er bent á að fylgjast vel með veðurspám og viðvörunum , “ segir á vef Veðurstofu Íslands um rauðu viðvörunina . Slæmt veður verður um land allt á morgun og gildir appelsínugul viðvörun á höfuðborgarsvæðinu , Vestfjörðum , Vesturlandi , Suðurlandi , Norðurlandi og hálendinu . Á Austfjörðum og Suðausturlandi er viðvörunin gul . Lögreglan á höfuðborgarsvæðinu minnir fólk á að huga að lausamunum og tryggja að þeir fjúki ekki . „ Fólk er hvatt til að fylgjast vel með veðurspám í kvöld og fyrramálið , en útlitið er allt annað en gott fyrir morgundaginn . “